**ECTS-beregning for ph.d.-kurser og ECTS-udløsende aktiviteter**

Den grundlæggende omregningsfaktor er **1 ECTS-point** = **28 arbejdstimer**. ECTS-vægten for et kursus eller en aktivitet fastsættes (evt. med brøker eller én decimal) af kursusudbyder (eksempelvis FUP-leder) eller vejleder **i henhold til konkret skønnet arbejdstimeforbrug der medgår til forberedelse og faglig tilstedeværelse**. Endelig godkendelse af en ph.d.-studerendes valg af kurser og aktiviteter samt deres ECTS-vægt sker i forbindelse med de regelmæssige evalueringer af studieforløbet.

Eksempler:

* **Kursus** / 3 dage á 7 timer + beskeden forberedelse: 28 arbejdstimer = 1 ECTS
* **Sommerskole** / 6 dage á 8 timer + forberedelse 30 timer + eget oplæg 76 timer som ekstratid i forhold til afhandling: 154 arbejdstimer = 5,5 ECTS
* **Studiekreds** / 3 timer ugentligt i 12 uger + forberedelse 5 timer pr. gang: 96 arbejdstimer = 3,5 ECTS (oprundet)
* **Konference** / faglig tilstedeværelse 3 dage á 8 timer + rejsetid & forberedelse 25 timer + eget foredrag 56 timer som ekstratid i forhold til afhandling: 105 arbejdstimer = 3,8 ECTS (oprundet)
* **Master class** / tilstedeværelse 4 timer + forberedelse 10 timer: 14 arbejdstimer = 1/2 ECTS
* **Deltagelse i forskergruppemøder, regelmæssige seminarer mv.** bør opføres under et, fx: 7 seminarer á 3 timer uden særlig forberedelse: 21 arbejdstimer = 3/4 ECTS

Det skal understreges at man i løbet af sit studium stadig kan komme med på et kursus selv om man allerede har det krævede antal kursuspoint. Dog er der på fakultetet fastsat et maksimum på 39 ECTS, og det samlede antal ECTS-points på det endelige ph.d.-bevis bør ikke væsentligt overstige 30.

[Dette notat blev revideret på ph.d.-udvalgsmødet den 17. maj 2016]